CELEX: 32019D1885
Language: ro
Date: 2019-11-06 00:00:00
Title: Decizia de Punere în Aplicare (UE) 2019/1885 a Comisiei din 6 noiembrie 2019 de stabilire a normelor pentru calculul, verificarea și raportarea datelor referitoare la depozitele de deșeuri municipale în conformitate cu Directiva 1999/31/CE a Consiliului și de abrogare a Deciziei 2000/738/CE a Comisiei [notificată cu numărul C(2019) 7874]

11.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 290/18
               
            
         DECIZIA DE PUNERE ÎN APLICARE (UE) 2019/1885 A COMISIEI
         din 6 noiembrie 2019
         de stabilire a normelor pentru calculul, verificarea și raportarea datelor referitoare la depozitele de deșeuri municipale în conformitate cu Directiva 1999/31/CE a Consiliului și de abrogare a Deciziei 2000/738/CE a Comisiei
         
            [notificată cu numărul C(2019) 7874]
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 1999/31/CE a Consiliului din 26 aprilie 1999 privind depozitele de deșeuri (1), în special articolul 5a alineatul (4) și articolul 15 alineatul (5),
         întrucât:
         
                     (1)
                  
                  
                     Statele membre trebuie să raporteze cantitatea de deșeuri municipale depozitate, pentru a demonstra că îndeplinesc obiectivele stabilite în Directiva 1999/31/CE. Normele pentru calculul acestor obiective ar trebui să asigure valabilitatea și comparabilitatea datelor transmise de statele membre.
                  
               
                     (2)
                  
                  
                     Pentru ca acest calcul să reflecte măsura reală în care se practică depozitarea deșeurilor, cantitatea de deșeuri raportată ca fiind depozitată ar trebui să includă toate deșeurile municipale aflate în depozitele de deșeuri, menționate la articolul 5a alineatul (1) literele (b) și (c) din Directiva 1999/31/CE, fără corecții pentru conținutul de umiditate al acestora. În anumite cazuri, deșeurile municipale tratate acceptate și depozitate în depozitele de deșeuri, cum ar fi deșeurile municipale biodegradabile stabilizate, contribuie la asigurarea respectării cerințelor stabilite la punctul 5 din anexa I la Directiva 1999/31/CE, referitoare la măsurile de minimizare a noxelor și a riscurilor cauzate de depozitele de deșeuri. Întrucât astfel de deșeuri municipale sunt efectiv depozitate în depozitul de deșeuri, acestea ar trebui incluse în cantitatea de deșeuri municipale raportată ca fiind depozitată și nu ar trebui alocate operațiunilor de recuperare.
                  
               
                     (3)
                  
                  
                     Întrucât obiectivele de depozitare a deșeurilor municipale stabilite în Directiva 1999/31/CE și obiectivele de reciclare a deșeurilor municipale stabilite în Directiva 2008/98/CE a Parlamentului European și a Consiliului (2) se referă la același flux de deșeuri, normele de calcul pentru deșeurile municipale raportate ca fiind depozitate ar trebui să fie coerente cu normele de calcul pentru reciclarea deșeurilor municipale stabilite în Directiva 2008/98/CE și în Decizia de punere în aplicare (UE) 2019/1004 a Comisiei (3).
                     Prin urmare, într-o situație în care deșeurile municipale sunt transferate dintr-un stat membru în alt stat membru sau într-o țară terță în scopul reciclării sau al altei forme de recuperare în conformitate cu Regulamentul (CE) nr. 1013/2006 al Parlamentului European și al Consiliului (4), cantitatea de deșeuri care este înlăturată în țara de destinație în cursul tratamentului preliminar, înainte ca deșeurile municipale să intre în operațiunea de reciclare, și ulterior este depozitată ar trebui inclusă în cantitatea de deșeuri municipale raportată ca fiind depozitată de statul membru în care au fost colectate deșeurile municipale.
                  
               
                     (4)
                  
                  
                     În conformitate cu articolul 5a alineatul (1) litera (c) din Directiva 1999/31/CE, cantitatea de deșeuri municipale care intră în operațiunile de eliminare prin incinerare pentru a fi ulterior depozitate trebuie raportată ca fiind depozitată. Pentru ca fracțiunile deșeurilor municipale care sunt supuse operațiunilor de eliminare prin incinerare, dar nu sunt efectiv depozitate, să nu fie incluse în cantitatea de deșeuri municipale raportată ca fiind depozitată, materialele care provin din deșeuri municipale și sunt ulterior recuperate din deșeurile rezultate din operațiunile de eliminare prin incinerare ar trebui deduse din materialele care intră în aceste operațiuni.
                  
               
                     (5)
                  
                  
                     Articolul 11a din Directiva 2008/98/CE stabilește o regulă specifică pentru calculul cantității de deșeuri municipale pregătite pentru reutilizare, care exclude toate deșeurile înlăturate în urma operațiunilor de verificare, curățare și reparare pentru a permite reutilizarea fără o sortare sau preprocesare suplimentară. Dacă sunt depozitate ulterior, aceste deșeuri înlăturate ar trebui incluse în cantitatea de deșeuri municipale raportată ca fiind depozitată, pentru a se evita situația în care acestea nu sunt raportate nici ca fiind pregătite pentru reutilizare, nici ca fiind depozitate și pentru ca datele privind deșeurile municipale să fie coerente și să reflecte măsura reală în care se practică depozitarea deșeurilor.
                  
               
                     (6)
                  
                  
                     În conformitate cu articolul 4 alineatul (1) din Decizia de punere în aplicare (UE) 2019/1004, deșeurile înlăturate în cursul reciclării biodeșeurilor municipale nu trebuie incluse în ratele de reciclare a deșeurilor municipale. Dacă sunt depozitate ulterior, aceste deșeuri înlăturate ar trebui incluse în cantitatea de deșeuri municipale raportată ca fiind depozitată, pentru a se evita situația în care acestea nu sunt raportate nici ca fiind reciclate, nici ca fiind depozitate și pentru ca datele privind deșeurile municipale să fie coerente și să reflecte măsura reală în care se practică depozitarea deșeurilor.
                  
               
                     (7)
                  
                  
                     În conformitate cu articolul 5a alineatul (1) litera (d) din Directiva 1999/31/CE, cantitatea de deșeuri produse în cursul operațiunilor de reciclare a deșeurilor municipale și care sunt ulterior depozitate nu trebuie raportată ca fiind depozitată. Pentru a se asigura coerența cu punctele de calculare aplicate în cazul reciclării deșeurilor municipale, stabilite în Decizia de punere în aplicare (UE) 2019/1004, este necesar să se precizeze că deșeurile produse în cursul operațiunilor de reciclare înseamnă deșeurile produse în cursul reprocesării care are loc după punctele de calculare.
                  
               
                     (8)
                  
                  
                     Statele membre trebuie să raporteze datele referitoare la punerea în aplicare a articolului 5 alineatele (2), (5) și (6) din Directiva 1999/31/CE în formatul stabilit de Comisie. Datele trebuie să fie însoțite de un raport de control al calității. Formatul ar trebui să asigure faptul că informațiile raportate constituie o bază suficientă pentru verificarea și monitorizarea îndeplinirii obiectivelor stabilite la articolul 5 alineatele (2), (5) și (6) din directiva respectivă.
                  
               
                     (9)
                  
                  
                     Pentru raportarea datelor referitoare la îndeplinirea obiectivelor privind depozitarea deșeurilor municipale biodegradabile, stabilite la articolul 5 alineatul (2) din Directiva 1999/31/CE, statele membre au utilizat formatul prevăzut în Decizia 2000/738/CE a Comisiei (5). Întrucât dispozițiile acestei decizii referitoare la transmiterea rapoartelor privind punerea în aplicare a Directivei 1999/31/CE au devenit caduce, decizia respectivă ar trebui abrogată. Pentru a se asigura continuitatea, ar trebui adoptate dispoziții tranzitorii privind termenul de raportare a datelor referitoare la punerea în aplicare a articolului 5 alineatul (2) din Directiva 1999/31/CE în anii de referință 2016 și 2017.
                  
               
                     (10)
                  
                  
                     Normele pentru calculul, verificarea și raportarea datelor referitoare la punerea în aplicare a articolului 5 alineatele (5) și (6) din Directiva 1999/31/CE sunt strâns legate de normele care stabilesc formatele pentru raportarea acestor date și a datelor referitoare la punerea în aplicare a articolului 5 alineatul (2) din directiva respectivă. Pentru a asigura coerența acestor norme și a facilita accesul la ele, ambele seturi de norme ar trebui să fie prevăzute în aceeași decizie.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 39 din Directiva 2008/98/CE,
                  
               ADOPTĂ PREZENTA DECIZIE:
         
            Articolul 1
            Definiție
            În sensul prezentei decizii, „cantitate” înseamnă masa măsurată în tone.
         
         
            Articolul 2
            Calculul deșeurilor municipale raportate ca fiind depozitate în temeiul articolului 5a din Directiva 1999/31/CE
            
               (1)   Cantitatea de deșeuri municipale raportată ca fiind depozitată cuprinde toate deșeurile municipale menționate la articolul 5a alineatul (1) literele (b) și (c) din Directiva 1999/31/CE care sunt depozitate în depozitele de deșeuri, inclusiv atunci când prin depozitarea în depozitele de deșeuri a deșeurilor municipale tratate se asigură respectarea punctului 5 din anexa I la Directiva 1999/31/CE.
               Cantitatea de deșeuri municipale raportată ca fiind depozitată nu se corectează prin scăderea conținutului său de umiditate.
            
            
               (2)   În sensul articolului 5a alineatul (1) litera (b) din Directiva 1999/31/CE, dacă deșeurile municipale sunt transferate către un alt stat membru sau exportate din Uniune către o țară terță în scopul reciclării sau al altei forme de recuperare în conformitate cu Regulamentul (CE) nr. 1013/2006, cantitatea de deșeuri care rezultă din operațiunile de tratare efectuate înaintea reciclării sau a altei forme de recuperare și este ulterior depozitată sau intră în operațiuni de eliminare prin incinerare pentru a fi ulterior depozitată în țara de destinație se include în cantitatea de deșeuri municipale raportată ca fiind depozitată de statul membru în care au fost colectate deșeurile municipale.
            
            
               (3)   În sensul articolului 5a alineatul (1) litera (c) din Directiva 1999/31/CE, cantitatea de deșeuri municipale care intră în operațiunile de eliminare prin incinerare pentru a fi depozitate ulterior este cantitatea de deșeuri municipale care intră în instalații pentru operațiunile de incinerare clasificate ca D10 în conformitate cu anexa I la Directiva 2008/98/CE, după deducerea materialelor care provin din deșeuri municipale și sunt ulterior recuperate din deșeurile rezultate din aceste operațiuni de eliminare prin incinerare.
               Cantitatea de materiale care trebuie dedusă se calculează ținând seama de proporția de deșeuri municipale din deșeurile care intră în instalație și, după caz, de compoziția deșeurilor, altele decât deșeurile municipale, care intră în instalație.
            
            
               (4)   În sensul articolului 5a alineatul (1) litera (d) din Directiva 1999/31/CE, se aplică următoarele:
               
                           (a)
                        
                        
                           deșeurile care rezultă din operațiunile de verificare, curățare și reparare efectuate în scopul pregătirii deșeurilor municipale pentru reutilizare și sunt ulterior depozitate se includ în cantitatea de deșeuri municipale raportată ca fiind depozitată. Statele membre pot deduce din cantitatea de deșeuri municipale raportată ca fiind depozitată părțile din produsele sau din componentele produselor care sunt înlăturate în cursul operațiunilor de reparare efectuate în scopul pregătirii deșeurilor municipale pentru reutilizare;
                        
                     
                           (b)
                        
                        
                           materialele care sunt înlăturate mecanic în cursul sau după tratarea aerobă sau anaerobă a biodeșeurilor municipale și sunt ulterior depozitate se includ în cantitatea de deșeuri municipale raportată ca fiind depozitată;
                        
                     
                           (c)
                        
                        
                           deșeurile produse în cursul operațiunilor de reciclare a deșeurilor municipale sunt deșeurile produse în cursul operațiunilor de reciclare la care sunt supuse deșeurile municipale după punctele de calculare definite la articolele 3 și 4 din Decizia de punere în aplicare (UE) 2019/1004.
                        
                     
         
         
            Articolul 3
            Raportarea datelor
            
               (1)   Statele membre raportează datele și transmit raportul de verificare a calității privind punerea în aplicare a articolului 5 alineatul (2) din Directiva 1999/31/CE în formatul prevăzut în anexa I.
            
            
               (2)   Statele membre raportează datele și transmit raportul de verificare a calității privind punerea în aplicare a articolului 5 alineatele (5) și (6) din Directiva 1999/31/CE în formatul prevăzut în anexa II.
            
            
               (3)   Comisia publică datele raportate de statele membre, cu excepția cazului în care, în ceea ce privește informațiile incluse în rapoartele de verificare a calității, un stat membru transmite o cerere justificată de a nu se publica anumite date.
            
         
         
            Articolul 4
            Abrogare
            Decizia 2000/738/CE se abrogă.
         
         
            Articolul 5
            Dispoziții tranzitorii
            Datele referitoare la punerea în aplicare a articolului 5 alineatul (2) din Directiva 1999/31/CE în anii de referință 2016 și 2017 se raportează Comisiei până la 31 decembrie 2019.
         
         
            Articolul 6
            Destinatari
            Prezenta decizie se adresează statelor membre.
         
         
            Adoptată la Bruxelles, 6 noiembrie 2019.
            
               
                  Pentru Comisie
               
               Karmenu VELLA
               
                  Membru al Comisiei
               
            
         
         
            (1)  JO L 182, 16.7.1999, p. 1.
         
            (2)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).
         
            (3)  Decizia de punere în aplicare (UE) 2019/1004 a Comisiei din 7 iunie 2019 de stabilire a normelor pentru calculul, verificarea și raportarea datelor privind deșeurile în conformitate cu Directiva 2008/98/CE a Parlamentului European și a Consiliului și de abrogare a Deciziei de punere în aplicare C(2012) 2384 a Comisiei (JO L 163, 20.6.2019, p. 66).
         
            (4)  Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (JO L 190, 12.7.2006, p. 1).
         
            (5)  Decizia 2000/738/CE a Comisiei din 17 noiembrie 2000 privind un chestionar pentru elaborarea de către statele membre a rapoartelor referitoare la punerea în aplicare a Directivei 1999/31/CE privind depozitele de deșeuri (JO L 298, 25.11.2000, p. 24).
      
      
         
            ANEXA I
            
               Formatul pentru raportarea datelor referitoare la depozitarea deșeurilor municipale biodegradabile menționate la articolul 3 alineatul (1)
            
            1.   Formatul pentru raportarea datelor
            
            
                        Deșeuri municipale biodegradabile produse în 1995 sau în ultimul an înainte de 1995 pentru care sunt disponibile date Eurostat standardizate sau în anul stabilit în Tratatul de aderare a statelor membre care au aderat la UE după adoptarea Directivei 1999/31/CE a Consiliului (1)
                     
                     
                        Deșeuri municipale biodegradabile depozitate în depozite de deșeuri în anul de referință
                     
                  
                        An
                     
                     
                        (t)
                     
                     
                        (t)
                     
                  
                         
                     
                     
                         
                     
                     
                         
                     
                  2.   Formatul pentru raportul de control al calității care însoțește datele
            
            I.   Informații generale
            
            
                     
                        1.
                     
                     
                        Stat membru:
                     
                  
                     
                        2.
                     
                     
                        Organizația care transmite datele și descrierea:
                     
                  
                     
                        3.
                     
                     
                        Persoana de contact/datele de contact:
                     
                  
                     
                        4.
                     
                     
                        Anul de referință:
                     
                  
                     
                        5.
                     
                     
                        Data transmiterii/versiunea:
                     
                  
                     
                        6.
                     
                     
                        Link către datele publicate de statul membru (dacă e cazul):
                     
                  II.   Informații referitoare la depozitarea deșeurilor municipale biodegradabile
            
            
                     
                        1.
                     
                     
                        Descrierea modului în care este organizată colectarea datelor, a surselor de date și a metodologiei utilizate
                        
                            
                        
                     
                  
                     
                        2.
                     
                     
                        Descrierea tipurilor de deșeuri clasificate la nivel național ca deșeuri municipale biodegradabile
                        
                            
                        
                     
                  
                     
                        3.
                     
                     
                        Descrierea eventualelor estimări utilizate pentru a acoperi lacunele existente în date
                        
                            
                        
                     
                  
                     
                        4.
                     
                     
                        Explicarea diferențelor semnificative față de datele din anul de referință precedent
                        
                            
                        
                     
                  
                     
                        5.
                     
                     
                        Descrierea principalelor aspecte care afectează acuratețea datelor
                        
                            
                        
                     
                  
               (1)  Directiva 1999/31/CE a Consiliului din 26 aprilie 1999 privind depozitele de deșeuri (JO L 182, 16.7.1999, p. 1).
         
      
      
         
            ANEXA II
            
               Formatul pentru raportarea datelor referitoare la deșeurile municipale menționate la articolul 3 alineatul (2)
            
            1.   Formatul pentru raportarea datelor
            
            
                        Generarea de deșeuri municipale
                        (t)
                     
                     
                        Depozitarea în depozite de deșeuri (1)
                        (t)
                     
                     
                        Eliminarea prin incinerare (2)
                        (t)
                     
                     
                        Recuperarea de materiale din deșeurile rezultate după eliminarea prin incinerare
                        (t)
                     
                  
                         
                     
                     
                         
                     
                     
                         
                     
                     
                         
                     
                  Pentru calculul prin care se verifică îndeplinirea obiectivelor stabilite la articolul 5 alineatele (5) și (6) din Directiva 1999/31/CE a Consiliului din 26 aprilie 1999 privind depozitele de deșeuri (JO L 182, 16.7.1999, p. 1), suma dintre deșeurile municipale destinate depozitării și deșeurile municipale supuse operațiunilor de eliminare prin incinerare pentru a fi ulterior depozitate, după deducerea materialelor recuperate din deșeurile rezultate în urma acestor operațiuni de eliminare prin incinerare, se împarte la cantitatea de deșeuri municipale generate.
            2.   Formatul pentru raportul de control al calității care însoțește datele
            
            I.   Informații generale
            
            
                     
                        1.
                     
                     
                        Stat membru:
                     
                  
                     
                        2.
                     
                     
                        Organizația care transmite datele și descrierea:
                     
                  
                     
                        3.
                     
                     
                        Persoana de contact/datele de contact:
                     
                  
                     
                        4.
                     
                     
                        Anul de referință:
                     
                  
                     
                        5.
                     
                     
                        Data transmiterii/versiunea:
                     
                  
                     
                        6.
                     
                     
                        Link către datele publicate de statul membru (dacă e cazul):
                     
                  II.   Informații referitoare la depozitarea deșeurilor municipale
            
            
                     
                        1.
                     
                     
                        Descrierea entităților implicate în colectarea datelor
                        
                                    Denumirea instituției
                                 
                                 
                                    Descrierea principalelor responsabilități
                                 
                              
                                    
                                       A se adăuga rânduri, dacă este cazul.
                                    
                                 
                              
                  
                     
                        2.
                     
                     
                        Descrierea metodelor utilizate
                     
                  
                     
                        2.1.
                     
                     
                        Descrierea generală a colectării datelor referitoare la depozitarea deșeurilor municipale, inclusiv a surselor de date (date administrative; studii; registru electronic; date furnizate de operatorii din domeniul gestionării deșeurilor; date furnizate de municipalități)
                        
                            
                        
                     
                  
                     
                        2.2.
                     
                     
                        Descrierea metodologiei utilizate pentru a include deșeurile care rezultă din operațiunile de tratare efectuate înaintea reciclării sau a altor forme de recuperare a deșeurilor municipale și care sunt ulterior depozitate
                        
                            
                        
                     
                  
                     
                        2.2.1.
                     
                     
                        Descrierea abordării folosite pentru a asigura trasabilitatea deșeurilor municipale atunci când sunt supuse tratării, inclusiv a modului de utilizare a codurilor referitoare la generarea deșeurilor municipale (cum ar fi cele din capitolul 20 al listei deșeurilor stabilite prin Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Directivei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase (JO L 226. 6.9.2000, p. 3) și a codurilor referitoare la deșeurile rezultate din tratarea deșeurilor (cum ar fi cele din capitolul 19 al listei deșeurilor stabilite prin decizia menționată)
                        
                            
                        
                     
                  
                     
                        2.3.
                     
                     
                        Descrierea abordării utilizate pentru a include deșeurile care rezultă din operațiunile de tratare efectuate înaintea reciclării sau a altor forme de recuperare a deșeurilor municipale și care sunt ulterior depozitate în afara statului membru
                        
                            
                        
                     
                  
                     
                        2.4.
                     
                     
                        Descrierea modului de colectare a datelor referitoare la deșeurile municipale care intră în operațiunile de eliminare prin incinerare pentru a fi ulterior depozitate, inclusiv a metodologiei utilizate pentru calcularea materialelor provenite din deșeurile municipale care sunt recuperate din deșeurile rezultate din operațiunile de eliminare prin incinerare
                        
                            
                        
                     
                  
                     
                        2.5.
                     
                     
                        Descrierea eventualelor estimări utilizate pentru a acoperi lacunele existente în datele referitoare la deșeurile municipale depozitate
                        
                            
                        
                     
                  
                     
                        2.6.
                     
                     
                        Diferențele față de datele din anul de referință precedent
                        Modificările semnificative ale metodei de calcul utilizate pentru anul de referință curent, dacă există (în special revizuirile retroactive și natura acestora, precizând dacă trebuie marcată o întrerupere a seriilor într-un anumit an).
                        
                            
                        
                        Explicarea detaliată a cauzelor diferenței de tonaj atunci când deșeurile municipale destinate depozitării sau supuse operațiunilor de eliminare prin incinerare pentru a fi ulterior depozitate prezintă o variație mai mare de 10 % față de datele transmise pentru anul de referință precedent
                        
                            
                        
                     
                  
                     
                        3.
                     
                     
                        Acuratețea datelor
                     
                  
                     
                        3.1.
                     
                     
                        Descrierea principalelor aspecte care afectează acuratețea datelor referitoare la depozitarea deșeurilor municipale
                        
                            
                        
                     
                  
                     
                        3.2.
                     
                     
                        Precizarea domeniului acoperit și a valabilității studiilor efectuate pentru a colecta date referitoare la depozitarea deșeurilor municipale
                        
                            
                        
                     
                  
                     
                        4.
                     
                     
                        Confidențialitate
                        Justificarea unei eventuale cereri de a nu publica anumite părți din prezentul raport.
                        
                            
                        
                     
                  
                     
                        5.
                     
                     
                        Principalele site-uri web, documente de referință și publicații naționale
                        
                            
                        
                     
                  
               (1)  Această coloană nu include deșeurile care intră în operațiunile de eliminare prin incinerare pentru a fi ulterior depozitate.
            
               (2)  Eliminarea prin incinerare înseamnă operațiunile efectuate în instalații, care sunt clasificate ca D10 în anexa I la Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).